CELEX: 32016D0014
Language: bg
Date: 2016-05-18 00:00:00
Title: Решение (ЕС) 2016/868 на Европейската централна банка от 18 май 2016 година за изменение на Решение ЕЦБ/2014/6 относно организирането на подготвителни мерки за събирането на подробни данни за кредити от Европейската система на централните банки (ЕЦБ/2016/14)

1.6.2016   
               
               
                  BG
               
               
                  Официален вестник на Европейския съюз
               
               
                  L 144/99
               
            РЕШЕНИЕ (ЕС) 2016/868 НА ЕВРОПЕЙСКАТА ЦЕНТРАЛНА БАНКА
      от 18 май 2016 година
      за изменение на Решение ЕЦБ/2014/6 относно организирането на подготвителни мерки за събирането на подробни данни за кредити от Европейската система на централните банки (ЕЦБ/2016/14)
      УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
      като взе предвид Устава на Европейската система на централните банки и на Европейската централна банка, и по-специално член 5 и член 46.2 от него,
      като взе предвид Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (1), и по-специално член 8, параграф 5 от него,
      като взе предвид приноса на Генералния съвет,
      като има предвид, че:
      
                  (1)
               
               
                  С Решение ЕЦБ/2014/6 (2) се определят подготвителните мерки, които централните банки на Евросистемата следва да вземат, за да се подготвят за събирането на подробни данни за кредити от Европейската система на централните банки (ЕСЦБ).
               
            
                  (2)
               
               
                  След приемането на Решение ЕЦБ/2014/6 беше осъществен значителен напредък с оглед на установяването на дългосрочна рамка за събирането на подробни данни за кредити, която е основана на хармонизирани изисквания за статистическа отчетност.
               
            
                  (3)
               
               
                  Поради броя и сложността на предвидените изисквания за статистическа отчетност е необходимо уредените в Решение ЕЦБ/2014/6 срокове за прилагане да бъдат изменени, за да разполагат ЕСЦБ и отчетните единици с достатъчно време за адекватна подготовка за събирането на подробни данни за кредити. Тъй като ще изтече значително време, преди да започне действителното докладване, срокът, предвиден в член 1 от Решение ЕЦБ/2014/6 за завършването на подготвителната фаза, следва да бъде заменен със срок, който гарантира, че подготвителната фаза приключва, когато започва докладването съгласно дългосрочната рамка за събиране на подробни данни за кредити.
               
            
                  (4)
               
               
                  Преработените срокове ще се прилагат също така и спрямо националните централни банки (НЦБ) на държави членки, чиято парична единица не е еврото, в случаите, когато тези НЦБ установят сътрудничество с централните банки от Евросистемата въз основа на Препоръка ЕЦБ/2014/7 (3).
               
            
                  (5)
               
               
                  В съответствие с член 3, параграф 2 от Решение ЕЦБ/2014/6 Комитетът по статистика докладва пред Управителния съвет ежегодно за постигнатия напредък от ЕЦБ и отделните НЦБ по отношение на прилагането на подготвителните мерки. Този годишен доклад следва да включва информация, събрана от Комитета по статистика от всички НЦБ, включително информация за постигнатия напредък от НЦБ с дерогация съгласно член 3, параграф 3 от същото решение. Отделните доклади, предвидени в член 3, параграф 3 от Решение ЕЦБ/2014/6, вече не се смятат за необходими.
               
            
                  (6)
               
               
                  Поради това Решение ЕЦБ/2014/6 следва да бъде съответно изменено,
               
            ПРИЕ НАСТОЯЩОТО РЕШЕНИЕ:
      Член 1
      Изменения
      Решение ЕЦБ/2014/6 се изменя, както следва:
      
                  1)
               
               
                  В член 1 второто изречение се заменя със следното:
                  „До началото на първото действително предаване на подробни данни за кредити от НЦБ на ЕЦБ съгласно Регламент (ЕС) 2016/867 на Европейската централна банка (ЕЦБ/2016/13) (*) тази дългосрочна рамка включва: а) националните бази с подробни данни за кредити, управлявани от всички НЦБ от Евросистемата, и б) общата база с подробни данни за кредити, която е споделена между членовете на Евросистемата и която включва подробни данни за кредити за всички държави членки, чиято парична единица е еврото.
                  
                     (*)  Регламент (ЕС) 2016/867 на Европейската централна банка от 18 май 2016 г. относно събирането на подробни данни за кредитите и кредитния риск (ЕЦБ/2016/13) (ОВ L 144, 1.6.2016 г., стр. 44).“"
						
               
            
                  2)
               
               
                  В член 3 параграф 2 се заменя със следното:
                  „2.   Като взема предвид становищата на други съответни комитети на ЕСЦБ, доколкото е уместно, Комитетът по статистика изготвя решенията, необходими за изпълнение на подготвителните мерки, установени в параграф 1, и ги представя за приемане на Управителния съвет. Комитетът по статистика докладва пред Управителния съвет ежегодно за постигнатия напредък от ЕЦБ и отделните НЦБ, включително НЦБ с дерогация съгласно член 3, параграф 3.“
               
            
                  3)
               
               
                  В член 3 параграф 3 се заменя със следното:
                  „3.   По отношение на НЦБ, които се нуждаят от по-дълъг период за постепенно въвеждане през подготвителната фаза за разработване или получаване на достъп до всеобхватни бази с подробни данни за кредити, Управителният съвет може през подготвителната фаза да предоставя отделни временни дерогации от задължението да прилагат отделни подготвителни мерки, определени в параграф 1. Периодът на всяка отделна дерогация е строго ограничен до минималното време, необходимо за съответната НЦБ да постигне през подготвителната фаза съответствие с подготвителните мерки, обхванати от тази дерогация, като във всички случаи се определя по начин, който позволява постигане на установените в член 1 цели по отношение на всички НЦБ от Евросистемата. Правата на достъп до поверителна статистическа информация, извлечена от подробни данни за кредити, предадени на ЕЦБ като част от определена подготвителна мярка, се спират временно по отношение на НЦБ, които се ползват от временна дерогация по отношение на тази мярка. Управителният съвет може да реши да наложи подходящи допълнителни ограничения на отделни НЦБ, които се ползват от дерогация съгласно настоящия параграф.“
               
            
                  4)
               
               
                  В член 4 параграф 1 се заменя със следното:
                  „1.   За осигуряване на надлежното съгласуване на подробните данни за кредити, събирани в дългосрочен план, със статистическите нужди на потенциалните потребители от ЕСЦБ, Комитетът по статистика организира през подготвителната фаза годишното предаване ежегодно в края на март от НЦБ на ЕЦБ на леснодостъпни подробни данни за кредити, отнасящи се до 30 юни и 31 декември на предходната година, при използване на адекватно ниво на анонимност и агрегиране по отношение на информацията за кредитополучателите, за да се гарантира, че отделните кредитополучатели не могат да бъдат идентифицирани. Първото предаване се извършва в края на март 2014 г. по отношение на 30 юни и 31 декември 2013 г. и се основава на посочената в приложението референтна отчетна схема. Всяко допълнително ad hoc предаване се организира от Комитета по статистика доброволно и въз основа на отчетната схема, която ще отчита съществуването на леснодостъпни подробни данни за кредити и техните характеристики и гарантира, че събраните данни са съразмерни на състоянието на извършената подготвителна работа към момента на предаване. Данните за кредитополучатели, принадлежащи на институционални сектори, различни от нефинансови предприятия, могат да бъдат отчитани през подготвителната фаза на агрегирана основа, при условие че НЦБ предоставя съответната методологична информация.“
               
            
                  5)
               
               
                  Приложението към Решение ЕЦБ/2014/6 се изменя в съответствие с приложението към настоящото решение.
               
            Член 2
      Действие
      Настоящото решение поражда действие на датата, на която адресатите му са били уведомени за него.
      Член 3
      Адресати
      Адресати на настоящото решение са НЦБ на държавите членки, чиято парична единица е еврото.
      
         Съставено във Франкфурт на Майн на 18 май 2016 година.
         
            
               Председател на ЕЦБ
            
            Mario DRAGHI
         
      
      
         (1)  ОВ L 318, 27.11.1998 г., стр. 8.
      
         (2)  Решение ЕЦБ/2014/6 от 24 февруари 2014 г. относно организирането на подготвителни мерки за събирането на подробни данни за кредити от Европейската система на централните банки (ОВ L 104, 8.4.2014 г., стр. 72).
      
         (3)  Препоръка ЕЦБ/2014/7 от 24 февруари 2014 г. относно организирането на подготвителни мерки за събирането на подробни данни за кредити от Европейската система на централните банки (ОВ C 103, 8.4.2014 г., стр. 1).
      
         ПРИЛОЖЕНИЕ
         Таблицата в приложението към Решение ЕЦБ/2014/6 се заменя със следната таблица:
         
            
                        „Вид
                     
                     
                        Атрибути
                     
                     
                        Преглед
                     
                     
                        Ниво на анонимност
                     
                  
                        
                           Атрибути на кредитор
                        
                     
                     
                        Идентификатор на кредитор
                     
                     
                        Идентификация на кредиторите в съответствие с кодификацията, използвана от Регистъра на базата данни за институции и клонове на ЕСЦБ (RIAD) (*).
                     
                     
                        Неанонимизирано
                     
                  
                        
                           Атрибути на кредитополучател
                        
                     
                     
                        Идентификатор на кредитополучател
                     
                     
                        Буквено-цифрова идентификация на кредитополучателите, за да се гарантира, че отделните кредитополучатели не могат да бъдат идентифицирани
                     
                     
                        Анонимизирани
                     
                  
                        Държава по резидентност
                     
                     
                        Държава по резидентност на кредитора в съответствие със стандарт ISO 3166 (**).
                     
                  
                        Институционален сектор
                     
                     
                        Институционален сектор (или подсектор) на кредитополучателя в съответствие с класификацията на ESA 2010. Изискват се следните (под)сектори:
                        
                                    —
                                 
                                 
                                    Нефинансови предприятия (S.11)
                                 
                              
                                    —
                                 
                                 
                                    Централната банка (S.121);
                                 
                              
                                    —
                                 
                                 
                                    Депозитни институции без централната банка (S.122)
                                 
                              
                                    —
                                 
                                 
                                    Фондове на паричния пазар (S.123)
                                 
                              
                                    —
                                 
                                 
                                    Инвестиционни фондове, различни от ФПП (S.124)
                                 
                              
                                    —
                                 
                                 
                                    Други финансови посредници без застрахователните (осигурителните) дружества и пенсионните фондове (S.125)
                                 
                              
                                    —
                                 
                                 
                                    Финансови спомагателни организации (S.126)
                                 
                              
                                    —
                                 
                                 
                                    Каптивни финансови институции и заемодатели (S.127)
                                 
                              
                                    —
                                 
                                 
                                    Застрахователни (осигурителни) дружества (S.128)
                                 
                              
                                    —
                                 
                                 
                                    Пенсионни фондове (S.129)
                                 
                              
                                    —
                                 
                                 
                                    Държавно управление (S.13)
                                 
                              
                                    —
                                 
                                 
                                    Домакинства и нетърговски организации, обслужващи домакинствата (S.14 + S.15)
                                 
                              
                  
                        Сектор на икономическа дейност
                     
                     
                        Класификация на (финансовите и нефинансовите) кредитополучатели съгласно тяхната икономическа дейност в съответствие със статистическата класификация NACE rev.2 (***). Кодовете на NACE се отчитат с второ ниво на подробност (по разделения).
                     
                  
                        Размер
                     
                     
                        Класификация на кредитополучателите съгласно техния размер: микро-, малки, средни и големи.
                     
                  
                        
                           Променливи на данни за кредити
                        
                     
                     
                        Идентификатор на кредит
                     
                     
                        Буквено-цифрова идентификация на кредита, както се използва от отчетните институции на национално ниво.
                     
                     
                        —
                     
                  
                        Парична единица
                     
                     
                        Валутна деноминация на кредита в съответствие със стандарт ISO 4217 (**).
                     
                  
                        Вид кредит
                     
                     
                        Класификация на кредитите съгласно техния вид:
                        
                                    —
                                 
                                 
                                    При поискване (искане) и краткосрочно уведомление (текуща сметка)
                                 
                              
                                    —
                                 
                                 
                                    Дълг по кредитна карта
                                 
                              
                                    —
                                 
                                 
                                    Търговски вземания
                                 
                              
                                    —
                                 
                                 
                                    Финансови лизинги
                                 
                              
                                    —
                                 
                                 
                                    Кредити за обратни репо сделки
                                 
                              
                                    —
                                 
                                 
                                    Други срочни кредити
                                 
                              
                  
                        Вид обезпечение
                     
                     
                        Вид обезпечение на отпуснат кредит; обезпечение недвижим имот, друго обезпечение (включително ценни книжа и злато), без обезпечение.
                     
                  
                        Първоначален матуритет
                     
                     
                        Матуритет на кредита, договорен в началото или при по-късно предоговаряне; по-малък от или равен на една година, повече от една година.
                     
                  
                        Остатъчен матуритет
                     
                     
                        Матуритет, отнасящ се за договореното време за погасяване на кредита; по-малък от или равен на една година, повече от една година.
                     
                  
                        Статут на необслужване
                     
                     
                        Кредити, при които кредитополучателят е в неизпълнение.
                     
                  
                        Синдикиран кредит
                     
                     
                        Отделно споразумение за кредит, в което няколко институции участват като кредитори.
                     
                  
                        Подчинен дълг
                     
                     
                        Инструментите на подчинен дълг осигуряват допълнително вземане към емитиращата институция, което може да се упражни само след като са удовлетворени всички вземания с по-висок статут (например депозити/кредити), което им дава някои от характеристиките на „акции и други капиталови инструменти“.
                     
                  
                        
                           Мерки на данни за кредити
                        
                     
                     
                        Усвоен кредит
                     
                     
                        Общо салдо по кредит (сума по главницата без приспадане на намаляванията на стойността), с отчетени на брутна основа корекции за кредитен риск, без загубите по кредита, записани като отписвания на стойността.
                     
                     
                        —
                     
                  
                        Кредитни линии
                     
                     
                        Сумата на отпуснат, но неусвоен кредит.
                     
                  
                        Просрочия
                     
                     
                        Всяко плащане (сума) по кредит, което е просрочено с повече от 90 дни.
                     
                  
                        Стойност на обезпечение
                     
                     
                        Стойност на обезпечение към момента на отчитане.
                     
                  
                        Специфична корекция за кредитен риск
                     
                     
                        Специфична разпоредба за загуба по кредит за кредитни рискове в съответствие с приложимата счетоводна рамка. Такава мярка трябва да се отчита само за необслужваните кредити.
                     
                  
                        Рисковопретеглени активи
                     
                     
                        Размер на рисковопретеглените експозиции в съответствие с Директива 2006/48/ЕО на Европейския парламент и на Съвета (****) или последващи актове.
                     
                  
                        Вероятност за неизпълнение (само за кредитни институции, прилагащи подход, основан на вътрешен рейтинг)
                     
                     
                        Вероятност даден контрагент да не изпълни задълженията си за период от една година в съответствие с Директива 2006/48/ЕО или последващи актове. При отчитането за всеки отделен кредитополучател се отчита обемно претеглената средна стойност.
                     
                  
                        Загуба при неизпълнение (само за кредитни институции, прилагащи подход, основан на вътрешен рейтинг)
                     
                     
                        Съотношението между загубата по експозиция, дължаща се на неизпълнение от страна на контрагент, и текущия размер по време на неизпълнението в съответствие с Директива 2006/48/ЕО или последващи актове. При отчитането за всеки отделен кредитополучател се отчита обемно претеглената средна стойност.
                     
                  
                        Лихва
                     
                     
                        Съотношението, като годишен процент, на сумата, която длъжник трябва да плати на кредитора за определен период от време, към сумата на главницата по кредита, депозита или дълговата ценна книга в съответствие с Регламент (ЕО) № 63/2002 на Европейската централна банка (*****) или последващи актове. При отчитането за всеки отделен кредитополучател се отчита обемно претеглената средна стойност.
                     
                  
         
            (*)  За паричнo-финансовите институции (ПФИ) вж. списъка, публикуван на уебсайта на ЕЦБ www.ecb.europa.eu
         
            (**)  Както е публикуван от Международната организация по стандартизация (ISO) на уебсайта ѝ www.iso.org
         
            (***)  Както е публикувана от Европейската комисия (Евростат) на уебсайта ѝ www.ec.europa.eu/eurostat
         
            (****)  Директива 2006/48/ЕО на Европейския парламент и на Съвета от 14 юни 2006 г. относно предприемането и осъществяването на дейност от кредитните институции (ОВ L 177, 30.6.2006 г., стр. 1).
         
            (*****)  Регламент (ЕО) № 63/2002 на Европейската централна банка от 20 декември 2001 г. относно статистиката на лихвените проценти, прилагани от парично-финансовите институции по депозити и кредити на домакинства и нефинансови предприятия (ЕЦБ/2001/18) (ОВ L 10, 12.1.2002 г., стр. 24).“